Je Hugonin de Morpré, escuiers, demorant à Durnon, et je dame Guillame, sa fame, fille çay en arriers mons Girart, chevalier, signour d’Aresche, faciens savoir à touz... que nous, en acressement dou fié à noble baron monsignour Jeham de Chalon, signour d’Allay, avons repris de lui de fié sexante et [cinc] livres de viennois, assises sus doux cartiers de chadiere assis à Salins ou puis dou bourt le conte de Burgoigne, palazin, et sunt assises lesdites sexante et cinq livrées de viennois sus lesdiz doux cartiers de chadiere de messire Bauduin Engarrant, chevalier, pour la raison de ce que messire Jehan Engarrant, chevaliers, mes premiers mariz, ses freres, les reçut de mon mariaige; prometanz, anduy ensamble et un chescun por luy, adit noble baron et es siens, par stipulation sollempnel et par noz fois donées corporelment, à tenir fermemant les choses devantdites et à garder senz corrumpre et non mie venir en l’encontre, ne par nos ne par autres, et non consentir que nuls vuille venir à l’encontre dois ores en avant, ne per fait ne per parole, ne apparamment ne resconduement. Lesquex sexante et cinc livres de viennois nos avons repris de fié pour dix livres d’estevenans bons et despendables, lesquex nous avons heues et recehues doudit noble baron en bon deniers nombré, et de cex nos nos tegnons por bien paiez; renonçant... En tesmoignaige de laquel chose, nous, li devantdiz Hugues, escuiers, et dame Guillames, avons requis et fait mettre en cex presentes lettres le seaul dou chapitre de l’iglise de Saint-Anathoille de Salins... Ce fut fait en l’an de l’incarnation Nostre Signour qui corroit per mil doux cenz quatre vinz et quatre, ou mois de may.